(3)

Prilog VII. mijenja se i glasi: „PRILOG VII. ISKORJENJIVANJE TRANSMISIVNIH SPONGIFORMNIH ENCEFALOPATIJA POGLAVLJE A. Mjere nakon potvrđivanja TSE-a 1. Istraživanje navedeno u članku 13. stavku 1. točki (b) mora identificirati: (a) u slučaju goveda: — sve ostale preživače na gospodarstvu na kojem je životinja u koje je potvrđena bolest, — ukoliko je bolest potvrđena kod ženke, njezino potomstvo rođeno u razdoblju od dvije godine prije ili nakon kliničke pojave bolesti, — sve životinje iz kohorte životinje u koje je potvrđena bolest, — mogući izvor zaraze, — ostale životinje na gospodarstvu na kojem je životinja u koje je potvrđena bolest ili na drugim gospodarstvima koja su mogla postati zaražena uzročnikom TSE-a ili su bila hranjena istom hranom za životinje ili izložena izvoru kontaminacije, — premještanje potencijalno kontaminirane hrane za životinje ili drugog materijala ili bilo kojeg drugog načina prijenosa kojim se uzročnik TSE-a mogao prenijeti u ili iz dotičnoga gospodarstva; (b) u slučaju ovaca i koza: — sve ostale preživače na gospodarstvu, osim ovaca i koza, na kojem je životinja u koje je potvrđena bolest, — koliko je moguće ustanoviti roditelje, a u slučaju ženki sve zametke, jajne stanice i posljednje potomstvo ženke u koje je potvrđena bolest, — sve ostale ovce i koze na gospodarstvu na kojem je životinja u koje je potvrđena bolest, uz one koje se spominje u drugoj alineji, — mogući izvor zaraze i identifikacija drugih gospodarstava na kojima su životinje, zameci ili jajne stanice koje su mogle biti zaražene uzročnikom TSE-a ili su bila hranjena istom hranom za životinje ili izložena izvoru kontaminacije, — premještanje potencijalno kontaminirane hrane za životinje ili drugog materijala ili bilo kojeg drugog načina prijenosa kojim se uzročnik TSE-a mogao prenijeti na ili iz dotičnoga gospodarstva. 2. Mjere određene člankom 13. stavkom 1. točkom (c) obuhvaćaju najmanje: 2.1. U slučaju potvrđivanja GSE-a u goveda, usmrćenje i potpuno uništenje goveda identificiranih istraživanjem navedenim u točki 1.(a) drugoj i trećoj alineji; međutim, država članica može odlučiti: — ne usmrtiti i uništiti sve životinje iz kohorte navedene u točki 1.(a) trećoj alineji ukoliko je dokazano da takva životinja nije hranjena istom hranom kao zaražena životinja, — odgoditi usmrćivanje i uništavanje životinja iz kohorte navedene u točki 1.(a) trećoj alineji do kraja njihovog proizvodnog života, pod uvjetom da se radi o bikovima koji se neprekidno drže u centru za sakupljanje sjemena i da se može osigurati da ih se nakon uginuća potpuno uništi. 2.2. U slučaju sumnje na TSE u ovce ili koze na gospodarstvu u državi članici, sve ostale ovce i koze s toga gospodarstva moraju se staviti pod službeno ograničenje premještanja do rezultata pretraživanja. Ukoliko postoji dokaz da gospodarstvo, na kojemu je životinja bila prisutna kada se posumnjalo na TSE, vjerojatno nije gospodarstvo na kojem je ta životinja mogla biti izložena TSE-u, nadležno tijelo može odlučiti da se ostala gospodarstva ili samo gospodarstvo na kojem je došlo do izlaganja, stavi pod službeni nadzor ovisno o dostupnim epidemiološkim podacima. 2.3. Ukoliko se dokaže TSE u ovce ili koze: (a) ukoliko se GSE ne može isključiti nakon testiranja u više laboratorija provedenih u skladu s postupkom predviđenim u Prilogu X. poglavlju C. točki 3.2.(c), usmrćuju se i potpuno uništavaju sve životinje, zameci i jajne stanice identificirane istraživanjem navedenim u točki 1.(b) drugoj do petoj alineji; (b) ukoliko se GSE isključi u skladu s postupkom izloženim u Prilogu X. poglavlju C. točki 3.2.(c), na temelju odluke nadležnog tijela se: ili i. usmrćuju i potpuno uništavaju sve životinje, zameci i jajne stanice identificirane istraživanjem navedenim u točki 1.(b) drugoj i trećoj alineji. Uvjeti određeni točkom 3. primjenjuju se na gospodarstvo; ili se ii. usmrćuju i potpuno uništavaju sve životinje, zameci i jajne stanice identificirane istraživanjem navedenim u točki 1.(b) drugoj i trećoj alineji, osim: — rasplodnih ovnova genotipa ARR/ARR, — rasplodnih ovaca koje nose barem jedan alel ARR i niti jedan alel VRQ i, ako su takve rasplodne ovce bređe u doba ispitivanja, janjadi ojanjene nakon toga, ako njihov genotip udovoljava zahtjevima ovog podstavka, — ovaca koje nose barem jedan alel ARR, namijenjenih isključivo klanju, — ukoliko nadležno tijelo tako odluči, ovaca i koza mlađih od tri mjeseca koje su namijenjene isključivo klanju. Uvjeti određeni u točki 3. primjenjuju se na gospodarstvo; ili iii. država članica može odlučiti ne usmrtiti i uništiti životinje identificirane istraživanjem navedenim u točki 1.(b) drugoj i trećoj alineji kad je teško dobiti zamjenske ovce poznatoga genotipa ili ako je učestalost alela ARR unutar pasmine ili gospodarstva niska, ili ako se to smatra nužnim radi izbjegavanja križanja unutar srodstva, ili na temelju opravdanog razmatranja epidemioloških čimbenika. Uvjeti izloženi u točki 4. primjenjuju se na gospodarstvo: (c) iznimno od mjera određenih u točki (b) i samo ako je slučaj TSE-a koji je potvrđen na gospodarstvu atipičan slučaj grebeža ovaca, država članica može odlučiti primijeniti mjere određene u točki 5. (d) država članica može odlučiti: i. zamijeniti usmrćivanje i potpuno uništavanje svih životinja navedenih u točki (b) podtočki (i.) klanjem za prehranu ljudi; ii. zamijeniti usmrćivanje i potpuno uništavanje životinja koje se spominju u točki (b) podtočki (ii.) klanjem za prehranu ljudi; pod uvjetom da: — su životinje zaklane na području dotične države članice, — se sve životinje starije od 18 mjeseci ili koje imaju više od dva trajna sjekutića koja su izbila kroz desni i koje se kolju za prehranu ljudi, testiraju na prisutnost TSE-a u skladu s laboratorijskim metodama navedenim u Prilogu X. poglavlju C. točki 3.2.(b); (e) određuje se genotip bjelančevine priona ovaca, do maksimalno 50, usmrćenih i uništenih ili zaklanih za prehranu ljudi u skladu s točkom (b) podtočkama i. i ii. 2.4. Ukoliko je zaražena životinja uvedena s drugoga gospodarstva, država članica može odlučiti, na temelju povijesti slučaja, primijeniti mjere iskorjenjivanja na gospodarstvu podrijetla, dodatno uz ili umjesto gospodarstva na kojemu je potvrđena zaraza; u slučaju ako se zemljište koristi za zajedničku ispašu za više od jednog stada, države članice mogu odlučiti ograničiti primjenu tih mjera na samo jedno stado, na temelju opravdanog razmatranja svih epidemioloških čimbenika; kad se na jednom gospodarstvu drži više od jednog stada, države članice mogu odlučiti ograničiti primjenu tih mjera na stado u kojem je dokazana TSE, pod uvjetom da je dokazano da su stada držana odvojeno i da je malo vjerojatno širenje zaraze među stadima bilo izravnim bilo neizravnim kontaktom. 3. Nakon što su na gospodarstvu provedene mjere navedene u točki 2.3.(a) i (b) podtočkama i. i ii. 3.1. Samo se sljedeće životinje mogu uvesti na gospodarstvo (a): (a) ovnovi genotipa ARR/ARR; (b) ovce koje nose barem jedan alel ARR i niti jedan alel VRQ; (c) koze, pod uvjetom da: i. na gospodarstvu nema ni jedne ovce za rasplod osim onih s genotipovima navedenim u točkama (a) i (b); ii. je nakon depopulacije, u svim objektima za životinje na gospodarstvu provedeno temeljito čišćenje i dezinfekcija. 3.2. Na gospodarstvu(ima) se mogu koristiti samo sljedeći proizvodi pri rasplodu ovaca: (a) sjeme ovnova genotipa ARR/ARR; (b) zameci koji nose barem jedan alel ARR i niti jedan alel VRQ. 3.3. Premještanje životinja s gospodarstva podliježe sljedećim uvjetima: (a) premještanje ARR/ARR ovaca s gospodarstva ne podliježe nikakvom ograničenju; (b) ovce koje nose samo jedan alel ARR smiju se premještati s gospodarstva samo izravno na klanje za prehranu ljudi ili u svrhu uništenja; međutim, — ovce koje nose jedan alel ARR i niti jedan alel VRQ mogu se premještati na druga gospodarstva koja se nalaze pod ograničenjem uslijed primjene mjera u skladu s točkom 2.3.(b) podtočkom ii. ili točkom 4., — ukoliko nadležno tijelo tako odluči, janjad i jarad mogu se premještati na drugo gospodarstvo samo u svrhu tova prije klanja; na odredišnom gospodarstvu ne smiju biti nikakve druge ovce ili koze osim onih koje su u tovu prije klanja i gospodarstvo ne smije otpremati žive ovce ili koze na druga gospodarstva, osim za izravno klanje; (c) koze se smiju premještati pod uvjetom da je gospodarstvo podvrgnuto pojačanom praćenju na TSE, uključujući testiranje svih koza starijih od 18 mjeseci i: i. zaklanih za prehranu ljudi na kraju njihovog proizvodnog života; ili ii. uginulih ili usmrćenih na gospodarstvu, a koje udovoljavaju uvjetima određenim u Prilogu III. poglavlju A. dijelu II. točki 3; (d) ukoliko država članica tako odluči, janjad i jarad mlađa od tri mjeseca starosti smiju se premještati s gospodarstva na izravno klanje za prehranu ljudi. 3.4. Ograničenja navedena u točkama 3.1., 3.2. i 3.3. moraju se i dalje primjenjivati na gospodarstvu u razdoblju od dvije godine od: (a) dana stjecanja statusa ARR/ARR svih ovaca na gospodarstvu; ili (b) posljednjeg dana kada je ovca ili koza držana na objektu; ili (c) dana kada je započelo pojačano praćenje na TSE navedeno u točki 3.3.(c); ili (d) dana kada su svi rasplodni ovnovi na gospodarstvu ARR/ARR genotipa i sve rasplodne ovce nose barem jedan alel ARR i niti jedan alel VRQ, pod uvjetom da se tijekom dvogodišnjeg razdoblja dobivaju negativni nalazi na TSE testiranja sljedećih životinja starijih od 18 mjeseci: — godišnji uzorak ovaca zaklanih za prehranu ljudi na kraju njihovog proizvodnog života u skladu s veličinom uzorka koji se spominje u Tablici u Prilogu III. poglavlju A. dijelu II. točki 5., i — svih ovaca navedenih u Prilogu III. poglavlju A. dijelu II. točki 3. koje su uginule ili su usmrćene na gospodarstvu. 4. Slijedom primjene mjera na gospodarstvu određenih točkom 2.3.(b) podtočkom iii. i tijekom razdoblja od dvije uzgojne godine nakon otkrivanja posljednjeg slučaja TSE-a: (a) moraju se identificirati sve ovce i koze na gospodarstvu; (b) sve ovce i koze na gospodarstvu mogu se premještati samo unutar područja dotične države članice na klanje za prehranu ljudi ili u svrhu uništenja; sve životinje starije od 18 mjeseci zaklane za prehranu ljudi testiraju se na prisutnost TSE-a u skladu s laboratorijskim metodama predviđenim u Prilogu X. poglavlju C. točki 3.2.(b); (c) nadležno tijelo osigurava da se zameci i jajne stanice ne otpremaju s gospodarstva; (d) na gospodarstvu se može koristiti samo sjeme ovnova genotipa ARR/ARR i zameci koji nose barem jedan alel ARR i niti jedan alel VRQ; (e) sve ovce i koze starije od 18 mjeseci koje su uginule ili su usmrćene na gospodarstvu podvrgavaju se testiranju na TSE; (f) na gospodarstvo se smiju uvesti samo mužjaci genotipa ARR/ARR iovce s gospodarstava u kojima nisu otkriveni slučajevi TSE-a ili iz stada koja udovoljavaju uvjetima navedenim u točki 3.4.; (g) na gospodarstvo se smiju uvesti samo koze s gospodarstava u kojima nije otkriven niti jedan slučaj TSE-a ili iz stada koja udovoljavaju uvjetima navedenim u točki 3.4.; (h) sve ovce i koze u gospodarstvu podliježu ograničenjima zajedničke ispaše koja određuje nadležno tijelo, na temelju opravdanog razmatranja epidemioloških čimbenika; (i) iznimno od točke (b), ukoliko nadležno tijelo tako odluči, janjad i jarad mogu se premještati na drugo gospodarstvo unutar iste države članice samo u svrhu tova prije klanja, pod uvjetom da na odredišnom gospodarstvu nema drugih ovaca ili koza osim onih u tovu prije klanja, i da gospodarstvo ne otprema žive ovce ili koze na druga gospodarstva, osim na izravno klanje. 5. Slijedom primjene odstupanja predviđenog točkom 2.3.(c), primjenjuju se sljedeće mjere: (a) ili usmrćivanje i potpuno uništenje svih životinja, zametaka i jajnih stanica identificiranih u ispitivanju navedenom u točki 1.(b) drugoj i trećoj alineji. Države članice mogu donijeti odluku o određivanju genotipa bjelančevine priona ovaca koje su usmrćene i uništene; (b) ili, tijekom dvije uzgojne godine nakon otkrivanja posljednjeg slučaja TSE-a, najmanje sljedeće mjere: i. identificiraju se sve ovce i koze na gospodarstvu; ii. gospodarstvo se mora podvrgnuti pojačanom praćenju na TSE tijekom dvogodišnjeg razdoblja, uključujući testiranje svih ovaca i koza starijih od 18 mjeseci i zaklanih za prehranu ljudi, i svih ovaca i koza starijih od 18 mjeseci koje su uginule ili usmrćene na gospodarstvu; iii. nadležno tijelo mora osigurati da se žive ovce i koze, zameci i jajne stanice sa gospodarstva ne otpremaju u druge države članice ili treće zemlje. 6. Države članice, koje primjenjuju mjere određene točkom 2.3.(b) podtočkom iii. ili odstupanja predviđena točkama 2.3.(c) i (d), obavijestiti će Komisiju o uvjetima i kriterijima korištenim za njihovo odobravanje. Ukoliko se otkriju dodatni slučajevi TSE-a u stadima u kojima se primjenjuju izuzeća, ponovno se moraju procijeniti uvjeti za odobravanje istih. POGLAVLJE B. Minimalni zahtjevi za uzgojne programe ovaca kojima je svrha postizanje otpornosti na TSE u skladu s člankom 6.a. DIO 1. Opći zahtjevi 1. Uzgojni program usredotočuje se na stada visoke genetske vrijednosti. 2. Uspostavlja se baza podataka koja sadrži najmanje sljedeće podatke: (a) identitet, pasminu i broj životinja u svim stadima koja sudjeluju u uzgojnom programu; (b) identifikaciju pojedinačnih životinja uzorkovanih u uzgojnom programu; (c) rezultate testova genotipizacije. 3. Uspostavlja se sustav jedinstvene certifikacije u kojem se potvrđuje genotip svake životinje uzorkovane u uzgojnom programu prema njezinom individualnom identifikacijskom broju. 4. Uspostavlja se sustav identifikacije životinja i uzoraka, obrade uzoraka i ispostave nalaza koji umanjuje mogućnost ljudske pogreške. Učinkovitost tog sustava podložna je redovitom nasumičnom provjeravanju. 5. Provodi se genotipizacija krvi ili drugih tkiva sakupljenih za potrebe uzgojnog programa u laboratorijima koji su tim programom odobreni. 6. Nadležno tijelo države članice može pomoći udrugama za uzgoj da uspostave gensku banku koja se sastoji od sjemena, jajnih stanica i/ili zametaka reprezentativnih za genotipove bjelančevina priona koji će vjerojatno postati rijetki kao rezultat uzgojnog programa. 7. Uzgojni programi se sastavljaju za svaku pasminu uzimajući u obzir: (a) učestalost različitih alela unutar pasmine; (b) rijetkost pasmine; (c) izbjegavanje križanja u srodstvu ili genskog rasapa. DIO 2. Posebna pravila za stada koja sudjeluju u programu 1. Uzgojni program usmjeren je na povećavanje učestalosti alela ARR unutar stada ovaca, istovremeno smanjujući prevalenciju onih alela za koje se pokazalo da doprinose prijemljivosti na TSE. 2. Minimalni zahtjevi za stada koja sudjeluju su sljedeći: (a) sve životinje u stadu koje se trebaju genotipizirati identificiraju se pojedinačno korištenjem sigurnih sredstava; (b) svi ovnovi namijenjeni za rasplod unutar stada genotipiziraju se prije korištenja za rasplod; (c) bilo koji mužjak koji nosi alel VRQ treba se zaklati ili kastrirati unutar šest mjeseci od određivanja njegovoga genotipa; bilo koja takva životinja ne smije napuštati gospodarstvo osim radi klanja; (d) ženke za koje je poznato da nose alel VRQ ne smiju napustiti gospodarstvo osim radi klanja; (e) mužjaci, uključujući donatore sjemena korištenog za umjetno osjemenjivanje, osim onih potvrđenih uzgojnim programom, ne koriste se za rasplod unutar stada. 3. Države članice mogu odlučiti dodijeliti izuzeća od zahtjeva određenih u točkama 2.(c) i (d) radi zaštite pasmine i proizvodnih karakteristika. 4. Države članice će obavijestiti Komisiju o izuzećima dodijeljenim na temelju točke 3. i korištenim kriterijima. DIO 3. Okvir za prepoznavanje statusa stada ovaca otpornih na TSE 1. Okvirom je prepoznat status stada ovaca otpornih na TSE koje su radi sudjelovanja u uzgojnom programu navedenom u članku 6.a. udovoljile kriterijima koje program zahtijeva. To prepoznavanje dodjeljuje se najmanje na sljedeće dvije razine: (a) stada razine I. su stada sastavljena u cijelosti od ovaca s genotipom ARR/ARR; (b) stada razine II. su stada čije je potomstvo isključivo potomstvo ovnova s genotipom ARR/ARR. Države članice mogu odlučiti dodijeliti prepoznavanje daljnjih razina radi nacionalnih potreba. 2. Redovito nasumično uzorkovanje ovaca iz stada otpornih na TSE provodi se: (a) na gospodarstvu ili u klaonici radi potvrđivanja njihovoga genotipa; (b) u slučaju stada razine I, na životinjama starijim od 18 mjeseci u klaonici, radi testiranja na TSE u skladu s Prilogom III. DIO 4. Izvješća koja države članice podnose Komisiji Države članice koje uvode nacionalne uzgojne programe radi selekcije otpornosti na TSE u njihovim populacijama ovaca obavijestiti će Komisiju o zahtjevima koji moraju biti ispunjeni u okviru tog programa i dostaviti godišnje izvješće o njihovom napretku. Izvješće se za svaku kalendarsku godinu podnosi najkasnije do 31. ožujka sljedeće godine.” (4) U Prilogu X. poglavlje C. se izmjenjuje kako slijedi: (a) Točka 1. zamjenjuje se sljedećim: „1. Uzorkovanje Bilo koji uzorci namijenjeni ispitivanju na prisutnost TSE-a sakupljaju se uz korištenje metoda i protokola određenih u posljednjem izdanju Priručnika za dijagnostičke testove i cjepiva za kopnene životinje Svjetske organizacije za zdravlje životinja (IOE/OIE) (Priručnik). Uz, ili u odsutnosti, metoda i protokola OIE-a, a radi osiguravanja dostupnosti dostatnog materijala, nadležno tijelo osigurava korištenje metoda uzorkovanja i protokola u skladu sa smjernicama izdanih od referentnog laboratorija Zajednice. Nadležno tijelo posebno sakuplja primjerena tkiva, prema dostupnim znanstvenim savjetima i smjernicama referentnog laboratorija Zajednice, kako bi osiguralo otkrivanje svih poznatih sojeva TSE-a kod malih preživača i drži najmanje polovicu sakupljenih tkiva svježim, ali ne i smrznutim, do dobivanja negativnog rezultata na brzom testu. Ukoliko je rezultat pozitivan ili dvojben, rezidualna tkiva moraju biti obrađena u skladu sa smjernicama referentnog laboratorija Zajednice. Uzorci se ispravno označuju s obzirom na identitet uzorkovane životinje.” (b) Točka 3.2.(b) mijenja se i glasi: „(b) Praćenje TSE-a Uzorci ovaca i koza poslani na laboratorijsko testiranje u skladu s odredbama Priloga III. poglavlja A. dijela II. (Praćenje ovaca i koza) pregledavaju se brzim testom korištenjem primjerenih metoda i protokola, prema dostupnim znanstvenim savjetima i smjernicama referentnog laboratorija Zajednice, a radi osiguravanja otkrivanja svih poznatih sojeva TSE-a. Kada je rezultat brzog testa pozitivan ili dvojben, uzorkovana tkiva moraju se odmah poslati službenom laboratoriju na potvrdne pretrage imunocitokemijom, imunoblotingom ili dokazivanjem karakterističnih fibrila elektronskim mikroskopom, u skladu s točkom (a). Ukoliko je rezultat potvrdne pretrage negativan ili dvojben, provodi se dodatno potvrdno testiranje prema smjernicama referentnog laboratorija Zajednice. Ukoliko je rezultat potvrdnog testiranja pozitivan, životinja se smatra pozitivnim slučajem TSE-a.” (c) U točki 3.2.(c) podtočki ii. treći stavak mijenja se i glasi: „Daljnje pretrage TSE pozitivnih uzoraka otkrivenih u zaraženim stadima na istom gospodarstvu provode se najmanje na prva dva pozitivna TSE slučaja otkrivena svake godine nakon indeksnog slučaja.”